stanford-oval/wikipedia huggingface dataset:
רשת ישיבות תומכי תמימים ליובאוויטש
מאפיינים > לימוד הנגלה

עיקרו של יום הלימודים בתומכי תמימים, דומה לסגנון הישיבתי הרגיל, בו רוב היום מוקדש ללימוד הגמרא ומפרשיה. שיטת הלימוד מדגישה את ההבנה היסודית של הגמרא עם פירוש רש"י ותוספות, ורק לאחר מכן הרחבת היריעה ופלפולים. את שיטת הלימוד התווה מייסד הישיבה בקונטרס מיוחד לתלמידי הישיבה "קונטרס עץ חיים", שם הוא שולל את שיטת הפלפול קודם שהתלמיד הגיע לבהירות שלמה בסוגיה עצמה.
לימוד התלמוד מתחלק לשני חלקים - 'עיונא' ו'גרסה'. בלימוד 'עיונא' לומדים לעומק הסוגיה וההספק הוא איטי יחסית. בזמן המוקדש ללימוד ה'גרסה' (המכונה בישיבות אחרות "בקיאות") הלימוד הוא מהיר ושטחי יותר. בעקבות הכרזתו של הרבי מנחם מנדל שניאורסון על מבצע תורה מתקיים מבצע מיוחד בישיבות רבות ללמוד ולהיבחן על כל תוכנה של המסכת העיקרית הנלמדת באותה שנה.
הנהלות ישיבות חב"ד קבעו מחזור לימוד בן 8 שנים שבו לומדים בכל ישיבות חב"ד מדי שנה את אותה המסכת. אלו הן המסכתות הנבחרות על-פי הסדר: קידושין, בבא מציעא, שבת, גיטין, בבא בתרא, כתובות, בבא קמא ופסחים. מטרת הלימוד האחיד היא כדי לאפשר לתלמידי הישיבות השונות לדון יחד בנושאים הנלמדים, וליצור אחדות ביניהם. בנוסף למסכתות אלו ישנן ישיבות בהן נלמדות מסכתות שונות ל'גרסה'.
תלמידי הישיבות לומדים מדי יום גם הלכה למעשה, בדגש על שולחן ערוך של רבי שניאור זלמן מלאדי.
מאפיינים > לימוד החסידות

הדבר שמאפיין ומייחד יותר מכל את ישיבות תומכי תמימים, הוא קביעת סדרים מיוחדים ללימוד תורת חסידות חב"ד. מקפידים בה על שני סדרים: מוקדם בבוקר קודם התפילה, ובערב - עם תום הזמן המוקדש ללימוד התלמוד. בלימוד החסידות נחלק הלימוד גם ללימוד בעיון, ולימוד 'לגרסה'.
שעות הלימוד מחולקות באופן מדויק, כך ששני שלישים מהיום מוקדשים ללימוד "נגלה" (והלכה), ושליש ללימוד חסידות.
לרגל שנת השבעים להולדת הרב מנחם מנדל שניאורסון התחילו תלמידי הישיבות ללמוד בסיום יום הלימודים, מחוץ לשעות הלימוד, מתוך סדרת ספריו לקוטי שיחות, וכן לפרסם חידושים במשנתו בבמות שונות.
תשומת לב מוקדשת לתפילה. התלמידים מודרכים בשיעורים ובשיחות פרטיות עם מוריהם ללמוד את פירוש מילות התפילה, להתפלל בכוונה ובאריכות, להעמיק בתוכן התפילה על-פי ביאורי תורת החסידות ולריכוז מחשבתי (המכונה בקרב החסידים 'התבוננות') טרם התפילה ובמהלכה בעניינה של התפילה. התלמידים מודרכים להפנים את חוויית התפילה כך שזו תשפיע מבחינה רוחנית על מהלך היום. עיקרה של התפילה באופן זה (המכונה: עבודת התפילה, והמתפללים - "עובדים") הוא בשבת, שבה מוקדש לכך זמן רב יותר.
מאפיינים > ה'תמימים'

מייסד הישיבה, רבי שלום דובער, אמר כי תלמידים הלומדים בישיבת "תומכי תמימים" מכונים "תמימים", על שם שלומדים תורה תמימה (מלשון שלימות) גם נגלה דתורה (גמרא) וגם פנימיות התורה (חסידות).
בצוות החינוכי של הישיבה, מלבד ראש הישיבה, רבנים, מחנכים ומשגיחים, ישנו תפקיד נוסף: משפיע, שהוא רב המתמחה בכתבי חסידות חב"ד ובעל ניסיון אישי בעבודת השם על פי דרך חב"ד. תפקידו הרשמי של ה"משפיע" הוא ללמד חסידות ולערוך התוועדויות בימים מיוחדים וכן לשמש מדריך-אישי רוחני ביישום מעשי של הנושאים הנלמדים בתורת חסידות חב"ד.
מסלול הלימודים של בחור חב"די בישראל הוא מגילאי 13–14: ישיבה קטנה (שלוש שנים), ישיבה גדולה (שלוש שנים), 'קבוצה' (לימוד בן שנה בישיבת תומכי תמימים המרכזית במרכז חב"ד העולמי – 770) וסמיכה לרבנות. מסלול הלימודים של בחור חב"די בארצות הברית הוא מגיל 13–14: ישיבה קטנה (שלוש שנים), ישיבה גדולה (בין שנתיים לשלוש שנים), שליחות (1–2 שנה), סמיכה לרבנות (שנה), ולימוד במרכז חב"ד העולמי.
פריסה > מרכז רשת הישיבות

מעת ייסודה מוקמה הישיבה המרכזית של תומכי תמימים ליד מרכז החסידות, מקום פעילותם של אדמו"רי חב"ד. עם בואו של רבי יוסף יצחק שניאורסון לניו יורק בשנת ת"ש, והקמת מרכז חב"ד העולמי – 770, בברוקלין, הוא ייסד שם את ישיבת תומכי תמימים המרכזית לצידו. בישיבה זו לומדים תלמידי הישיבות מרחבי העולם (במשך שנה אחת לפחות) בסיום מסלול הלימודים המקומי הכולל שש או שבע שנות לימוד.
סניפי הישיבה פזורים ברחבי העולם ומדי שנה נפתחים סניפים בערים ואף במדינות חדשות. כיום מפעילים בתי חב"ד רבים ישיבות-גדולות ובהן מסגרת לימודים מיוחדת הכוללת לימודי חלק מהלכות אורח חיים ויורה דעה שבשולחן ערוך, כהכנה לסמיכה לרבנות. ישיבות אלו מיועדות בעיקר לבחורים המסיימים את לימודיהם בישיבה המרכזית בניו יורק. לימודים אלו משולבים, לרוב, בסיוע לפעילות השוטפת של ראשי בית חב"ד המנהלים את הישיבה.
מבחינה ניהולית ופיננסית הישיבות עצמאיות ומנוהלות על ידי מרכזי חב"ד המקומיים.
פריסה > בעולם

סניפים באמריקה הצפונית: בארצות הברית - בקראון הייטס נמצאות הישיבה המרכזית וישיבה קטנה וגדולה "אהלי תורה", שתיהן הישיבות החב"דיות הגדולות ביותר, ישיבת חובבי תורה בקווינס (וכן סניף הישיבה בסמיכות לאוהל חב"ד לובביץ' ובשכונת פורסט הילס); בהייסטינגס און הדסון שבמחוז וסטצ'סטר קודם לכן הייתה בסטטן איילנד; דטרויט; ישיבת תומכי תמימים מוריסטאון (ניו ג'רזי); בולטימור; לוס אנג'לס; מיאמי; שיקגו; פנסילבניה (בפיטסבורג ובהרי פוקונוס); סינסינטי. בקנדה - מונטריאול וטורונטו.
סניפים באמריקה הדרומית: סאן פאולו ופטרופוליס (ברזיל); בואנוס איירס (ארגנטינה); קראקס (וונצואלה).
סניפים באירופה: בעיירות ברינואה וונסן (הסמוכות לפריז) (צרפת); לונדון ומנצ'סטר (אנגליה); מוסקבה (רוסיה); מילאנו, איטליה. ברלין ופרנקפורט (גרמניה); אנטוורפן (בלגיה) ודנייפרופטרובסק (אוקראינה).
סניפים באוסטרליה: מלבורן וסידני.
פריסה > בישראל

הישיבה החב"דית הראשונה בארץ ישראל היא ישיבת תורת אמת שנוסדה בחברון בשנת ה'תרע"ב (1912) ובהמשך עברה לירושלים.
בשנת ה'תרצ"ח (1938) נוסדה בתל אביב ישיבת "אחי תמימים" על ידי הרב אליעזר קרסיק, לימים יו"ר אגודת חסידי חב"ד בישראל. על צוות הישיבה נמנו, בין היתר, הרב שלום נח ברזובסקי, הרב דוד פוברסקי והרב חיים שאול ברוק שבשנת ה'תשי"ב הקים את ישיבת אחי תמימים ראשון לציון. לאחר בוא ניצולי השואה מארצות אירופה, הקים הרב זושא וילמובסקי בחודש אדר של שנת תש"ט ישיבה נוספת בשכונת תחנת הרכבת לוד. בראשית דרכה עמדו בראשותה הרב שרגא מלך קפלן והרב שלמה חיים קסלמן שימש בה כמשפיע. לאחר זמן קצר התאחדו שתי הישיבות לישיבה אחת בלוד, בשם ישיבת תומכי תמימים ליובאוויטש המרכזית בישראל. בשנת תשכ"ג עברה הישיבה גדולה לכפר חב"ד והישיבה קטנה נשארה בלוד עד היום.
בשנות השבעים פתחה הישיבה סניפים בקריית גת, מגדל העמק ובקריית מלאכי. עם השנים הסניפים הפכו לעצמאיים.
פריסה > בישראל > הישיבות בישראל

ישיבות גדולות - מלבד הישיבה המרכזית בכפר חב"ד, קיימות בערים: צפת (ישיבת חסידי חב"ד הגדולה בישראל עם סניפים בחיפה, נוף הגליל, הוד השרון ועוד), מגדל העמק (עם שני סניפים אחד בטבריה ואחד בקרית אתא), ירושלים (תורת אמת – הוותיקה בישראל), יצהר שבשומרון, קריית גת, נוף הגליל, ראשון לציון, חולון (מיועדת לתושבי חוץ), אור יהודה, באר שבע, רחובות (ישיבת דעת) ובית שמש בוכרים בכפר חב"ד.
ישיבות קטנות - קיימות בערים: לוד, ירושלים (תורת אמת), קריית גת, קריית מלאכי, אלעד, צפת (שתיים, אחת סניף של רשת ישיבות חסידי חב"ד ליובאוויטש והשנייה של אגודת קריית חב"ד בצפת בשם "אהל מנחם מענדל" המזוהה עם הזרם המתון בחב"ד), רחובות, ביתר עלית, בני ברק, אור יהודה, קריות, נתניה, נוף הגליל, באר שבע, בית שמש, כפר חב"ד (לשעבר בפתח תקווה), ראשון לציון והוד השרון.
פריסה > ישיבות ייחודיות

ישיבות לחוזרים בתשובה ברמות שונות: "חב"ד רמת אביב" בתל אביב, "חב"ד גבעת חנניה" באבו תור בירושלים, "חזון אליהו" במרכז תל אביב, "דעת" ברחובות, ישיבת חב"ד באילת, "ישיבת המלך המשיח" במרכז ירושלים, "תפארת מנחם" בשכונת נחלאות בירושלים, ובאילת, "אחי התמימים" במגדל העמק (מיועדת גם לדוברי רוסית וספרדית), ישיבת "ופרצת" (רוממה) בשכונת קריית משה בירושלים.
ישיבות לחוזרים בתשובה דוברי אנגלית: "אור תמימים" בכפר חב"ד, "מעיינות" בירושלים, "הדר התורה" - בניו יורק, "תורה אור" בפלורידה "תמימי דרך" בצפת. לדוברי ספרדית וצרפתית * באזור שוק מחנה יהודה שבירושלים
"תומכי תמימים נחלת הר חב"ד" בקריית מלאכי, נוסדה בשנת תשל"ב (1971) על ידי הרב מרדכי קוזלינר, עבור תלמידים עולי רוסיה, גאורגיה ובוכרה. כיום הישיבה כוללת: ישיבה גדולה, מסגרת לחוזרים בתשובה ומכון הכשרה לרבנות.
"אור שמחה" בכפר חב"ד, "אור אבנר" בכפר סיטרין ו"דעת" ברחובות - משלבות לימודי קודש עם לימודי שחיטה וכתיבת סת"ם.
ישיבות המשלבות לימודי קודש עם לימודי חול ולימוד מקצועי: "ישיבת הבוכרים" בכפר חב"ד, ישיבת "חנוך לנער" בצפת ובאופקים, ישיבה בגבעת אולגה, ישיבת 'עוז מאיר חב"ד' בירושלים, ישיבת חב"ד באשקלון וישיבת אוהלי תמימים בכפר חב"ד.
ישיבת "צעירי השלוחים" בצפת, מיועדת לבניהם של שלוחי חב"ד ברחבי העולם. רוב בחורי הישיבה הם מארצות הברית.
ישיבת תום ודעת קטנה וגדולה בדרך הרב יצחק גינזבורג.
שונות > את"ה

בכל ישיבות חב"ד בעולם פועלים סניפי איגוד תלמידי הישיבות, שנוסד בימי האדמו"ר רבי יוסף יצחק שניאורסון והורחב בימי ממלא מקומו בתפקיד - רבי מנחם מנדל שניאורסון. הסניפים מנוהלים בידי בחורים מהישיבה המתחלפים בדרך כלל בכל מחזור. סניפי הארגון מארגנים את יציאת תלמידי הישיבות לפעילות שבועית של הפצת תורה ויהדות באזור שבו שוכנת הישיבה ופעילות עונתית לרגל חגים מתקרבים. פעילות זו כוללת את עשרת המבצעים ובפרט מבצע תפילין הנעשית בימי שישי. תלמידי הישיבה מתחלקים לצוותים שיוצאים למרכזים הומי אדם ומציעים לעוברים ושבים להניח תפילין. בשבתות יוצאים תלמידים לשאת דרשות בבתי כנסת סביב פרשת-השבוע וכן ל"מסיבות שבת" לילדים.
בתוך הישיבות עצמן מקיימים סניפי הארגון פעילות, כגון שיעורים והרצאות, ופעילויות נושאות פרסים שמטרתם לעודד את התלמידים להוסיף בלימוד תורה, לימוד שיעורי חת"ת והרמב"ם היומי ועוד.
שונות > התלמידים השלוחים

בשנת תשמ"ז הקים הרבי מנחם מנדל שניאורסון מסגרת מיוחדת לתלמידים בוגרי הישיבות, הכוללת יציאה ל'שליחות' למשך שנה או יותר באחת מישיבות חב"ד בעולם הנזקקות לסיוע זה. אחד מתפקידיהם של ה'שלוחים' הוא להוות דוגמה בלימוד התורה נגלה וחסידות וכן תפקידם ללמד, לסייע לתלמידים הזקוקים לכך ולחזק את סדרי הלימוד בישיבה. הנהלת הישיבה נעזרת בשלוחים אלה בתהליך החינוכי.
'שלוחים' אלה הם תלמידים המסיימים את שנתם בישיבה-גדולה בארצות הברית, או את שנת ה"קבוצה", כאשר רובם מהישיבות בניו-יורק, במונטריאול או במוריסטאון. הם נשלחים בדרך כלל לישיבות-גדולות, אך גם לישיבות קטנות בישראל ומחוץ לה.
שונות > ארגוני פנים

קיימים שני ארגונים הפועלים בקרב בחורי ישיבות חב"ד בישראל ובעולם.
שונות > ארגוני פנים > את"ה המרכזי 770

את"ה המרכזי – 770, הוא ארגון שנוסד בשנת ה'תש"ס (2000), ומטרתו היא הוספה בלימוד ענייני גאולה ומשיח. משרדו נמצא במרתף מרכז חב"ד העולמי – 770 ומנוהל על ידי הרבנים חיים הלל שפרינגר וישראל וילשאנסקי. הארגון עורך מבצעי לימוד שנתיים, כינוסים, שבתונים, מחנה קיץ שנתי בימי החופש. כחלק מפעילותו, מפיק הארגון חומרי לימוד, חוברות וספרים. מטעם הארגון פועל מיזם 'דור דעה' שנותן השתתפות בעלות כרטיסי טיסה ל-770 לחודש החגים באמצעות לימוד בעל פה של משניות ותניא.
שונות > ארגוני פנים > ועד תלמידי התמימים

ועד תלמידי התמימים (אנ') העולמי הוא ארגון שנוסד בשנת ה'תשס"ב (2002) ונועד לחזק את הקשר בין תלמידי ישיבות חב"ד בעולם ולהגביר את הנחלת ערכי חסידות חב"ד בקרב צעיריה. משרדי הוועד נמצאים בבניין המשרדים של המרכז לענייני חינוך בברוקלין, ומנוהלים על ידי צבי הירש אולטיין. את הפעילות בישראל מנהל הרב מנחם מענדל קנלסקי ומשרד הסניף נמצא בכפר חב"ד.
לקריאה נוספת

חנוך גליצנשטיין, תומכי תמימים – פרקי יסוד והווי, בהוצאת קה"ת נ.י. תשכ"ט
משה מרינובסקי, אשכילה בדרך תמים, ליקוט הוראות רבותינו נשיאנו לתלמידי התמימים, הנהלת ישיבת תומכי תמימים ליובאוויטש בארץ הקודש, תשמ"ג
שלום דובער לוין, בסדרה תולדות חב"ד: בארץ הקודש, בארצות הברית, בפולין ליטא ולטביה, ברוסיא הסובייטית - מוקדשים פרקים לתולדות הישיבה
זושא וולף, אלבום "נרות להאיר" - ישיבת תומכי תמימים המרכזית בארץ הקודש, לוד תשס"ז
זושא וולף, ימי תמימים (8 כרכים), פרוטוקלים ומכתבים של הנהלת ישיבת תומכי תמימים המרכזית בארץ הקודש, לוד, תשס"ח-תשע"ב
איליה לוריא, חינוך ואידאולוגיה: ראשית דרכה של הישיבה החב"דית, בתוך: ישן מפני חדש - מחקרים בתולדות יהודי מזרח אירופה ובתרבותם; שי לעמנואל אטקס, כרך א: חסידים ובעלי מוסר, (עורכים: דוד אסף ועדה רפפורט-אלברט), ירושלים: מרכז זלמן שזר לתולדות ישראל, תשס"ט, עמ' 185–221
יהושע מונדשיין, דברי ימי התמימים, תשע"ז
הערות שוליים

↑  רבי שלום דובער שניאורסון, קונטרס "כל היוצא למלחמת בית דוד", קובץ כ' מרחשוון תשע"ב, ועד חיילי בית דוד
↑  תולדות חב"ד בארץ הקודש, פרק לד
↑  נוף הגליל
↑  הוד השרון
↑  Yeshiva Torah Ohr, www.miamitorah.com (באנגלית) (ארכיון)
↑  ספר השליחות, תשמ"ז, הוצאת ספרים קה"ת עמ' 492, נדפס שוב בתשע"ט
↑  ראו למשל את רשימת השלוחים מישיבת אהלי תורה בתשע"ו
↑  חדשות ועדכונים על פעילות הארגון באתר חב"ד אינפו
| חסידות חב"ד |
| --- | --- | --- |
| שושלת ליובאוויטש | הראשון: שניאור זלמן מלאדי ("אדמו"ר הזקן", "בעל התניא") • השני: דובער שניאורי ("האדמו"ר האמצעי") • השלישי: מנחם מנדל שניאורסון ("הצמח צדק") • הרביעי: שמואל שניאורסון ("מהר"ש") • החמישי: שלום דובער שניאורסון ("הרש"ב") • השישי: יוסף יצחק שניאורסון ("הריי"צ") • השביעי: מנחם מנדל שניאורסון ("הרבי מלובביץ'") |  |
| ענפים נוספים בחסידות | אהרן מסטרשלה | קאפוסט: יהודה לייב שניאורסון • שלמה זלמן שניאורסון • שלום דובער שניאורסון מרציצה • שמריה נח שניאורסון מבאברויסק | לאדי: חיים שניאור זלמן שניאורסון • יצחק דובער שניאורסון • לוי יצחק מסיראטשין | ניעז'ין: ישראל נח שניאורסון | עץ שושלת חב"ד |  |
| כתבים | אדמו"ר הזקן: ספר התניא • שולחן ערוך הרב • סידור אדמו"ר הזקן • תורה אור ולקוטי תורה • מאמרי אדמו"ר הזקן | האמצעי: קונטרס ההתפעלות | הצמח צדק: צמח צדק • אור התורה • דרך מצותיך | הרש"ב: המשך יו"ט של ר"ה תרס"ו • בשעה שהקדימו תרע"ב | הריי"צ: אגרות קודש הריי"צ | ספרי הרבי מלובביץ': היום יום • לקוטי שיחות • אגרות קודש הרמ"מ • תורת מנחם • רשימות | אחרים: ספר הערכים • קטגוריה:כתבי עת חב"דיים |  |
| אתרים | מרכז חב"ד – 770 • אוהל חב"ד לובביץ' • כפר חב"ד • קטגוריה:בתי כנסת חב"דיים • קטגוריה:ריכוזים חב"דיים | לובביץ' |  |
| מושגים | ניגוני חב"ד: ארבע בבות • צמאה לך נפשי • ופרצת • ניגוני הרבי מלובביץ' • תבנית:ניגוני חב"ד • קטגוריה:ניגוני חב"ד | פעילות: בית חב"ד • שלוחי חב"ד • מבצעי הרבי מחב"ד | התוועדויות: התוועדות • מאמר חסידות • משפיע | מועדים: חג הגאולה • | תקנות: סעודת משיח • מקווה "בור על גבי בור" • תקנת לימוד החת"ת • תקנת לימוד הרמב"ם | שונות: פולמוס המשיחיות |  |
| ארגונים מרכזיים | אגודת חב"ד העולמית • ספריית חב"ד • בית דין רבני חב"ד • הוצאת ספרים קה"ת • רשת ישיבות תומכי תמימים • כולל חב"ד • מרכז לענייני חינוך • נשי חב"ד • צעירי אגודת חב"ד בישראל •  רשת חינוך חב"ד • צבאות ה'   קטגוריה:ארגוני חב"ד • רשת ישיבות תומכי תמימים ליובאוויטש (ישיבות תומכי תמימים) |  |
| שונות | קטגוריה:חסידי חב"ד • קטגוריה:רבניות חב"ד |  |
קטגוריה:חסידות חב"ד
| --- | --- |
בקרת זהויות :  NLI: 987007270176705171  LCCN: n84010797  VIAF: 137536360   WorldCat (עם VIAF): 137536360 
מרכז חב"ד העולמי – 770, שבו ממוקמת הישיבה המרכזית
מראה של ישיבת תורת אמת בירושלים
Jagged Little Pill

Jagged Little Pill (בעברית: גלולה קטנה ומשוננת) הוא אלבומה הבינלאומי הראשון של אלאניס מוריסט. האלבום יצא לאור ב-13 ביוני 1995, האלבום פרץ אל המיינסטרים הודות לשירתה ומילותיה החושפניות והרגשניות של מוריסט.
האלבום, שצעד 12 שבועות בראש מכירת האלבומים בארצות הברית, זכה להצלחה אדירה. הוא אחד משלושת האלבומים היחידים בהיסטוריה ששהו למעלה משנה שלמה במצעד עשרת האלבומים הנמכרים בארצות הברית יחד עם Thriller של מייקל ג'קסון ו-Falling into You של סלין דיון. בסך הכל האלבום היה במשך 69 שבועות ברציפות במצעד עשרת האלבומים הנמכרים, ו-118 שבועות סה"כ ב-200 האלבומים הנמכרים בארצות הברית.
ב-2003 האלבום צעד במקום ה-327 במצעד "500 האלבומים הטובים אי פעם" של מגזין הרולינג סטון. מכירות האלבום, כ-30 מיליון עותקים, הפכו אותו לאלבום העשירי הנמכר ביותר אי פעם וחולק את כמות מכירותיו עם Let's Talk About Love ו-Falling Into You של סלין דיון. אלבומה של שאניה טוויין, Come on Over, הוא האלבום הנשי היחידי שמכר יותר ממנו. בנוסף לכך, הפך לאלבום הנמכר ביותר בבריטניה בשנת 1996.
היסטוריה

ב-1993, מוריסט עזבה את ביתה באוטווה, בירת קנדה, ועברה לגור לבדה בטורונטו. היא נפגשה עם כמה שיותר מפיקים ויוצרים, אך התוצאות אכזבו אותה. ב-1994 עזבה מוריסט את קנדה ועברה לבדה ללוס אנג'לס, שם עבדה עם כמה שיותר אומנים, עד שפגשה את גלן באלארד. לפי באלארד, החיבור ביניהם היה מיידי, וחצי שעה אחרי ההכרות שלהם הם החלו לעבוד על השיר הראשון של מוריסט. כמו כל השירים באלבום, מוריסט הייתה אחראית לכתיבה וההגשה הוואקלית באלבום, בעוד שבאלראד על הלחנים האינסטרומנטליים. הם כתבו את השיר the bottom line, שיר שלטענתה, הביא לה הכרה ופרספסקטיבה שונה על עצמה ככותבת שירים.
נקודת המפנה הייתה כאשר באחד הלילות, מוריסט ובאלראד יצרו באופן ספונטני את Perfect, שכתיבתו ארכה כ-20 דקות. מוריסט החלה לשיר מילים מחאתיות מראשה על הורים שדוחפים את ילדיהם בלחץ בלתי מתפשר להיות כוכבים, באלארד אילתר אקורדים עם הגיטרה באותו הזמן, וכך נוצר Perfect ומירב השירים באלבום.
מאוחר יותר, סיפרה מוריסט, שבתקופה זו, כשהסתובבה ברחוב, גבר אלמוני כיוון לראשה אקדח ושדד אותה. אירוע טראומטי זה גרם למוריסט לחץ ופראנויה שאשפזו אותה לבסוף בבית חולים וטיפולים פסיכיאטריים. כל הטיפולים הפסיכיאטריים, לטענתה, לא השתוו בתוצאות ההחלמה כמו כתיבת שירים מתוך פורקן רגשי.
ב-1994, החלו מוריסט ובאלארד להקליט את האלבום בביתו. יצירת האלבום הייתה מהירה, כל שיר נכתב והוקלט באותו היום. כל שיר הוקלט אחרי הקלטה אחת או שתיים. כשהחלו לעבוד באולפן מקצועי, גלן עיבד את הלחנים, אך השאיר את ההקלטות של הקול של מוריסט בשירים המקוריים. פלי (באס) ודייב נאברו (גיטרה), שלאוזניהם הגיעו חלק משירי הדמו של מוריסט, התנדבו לנגן ב-you oughta know.
ההצלחה

חברת התקליטים של מדונה באותם זמנים- Maverick, הפיצה את האלבום ביוני 1995. הציפיות לאלבום היו נמוכות גם מצד חברת התקליטים וגם מצד מוריסט עצמה. השאיפה הייתה לעבור את קו ה-250,000 במכירות. ההתחלה לא נראתה מבטיחה, בשבוע הראשון למכירתו, נכנס האלבום רק למקום 118 במצעד 200 האלבומים של הבילבורד.
דברים השתנו מהר כששדרן מתחנת רדיו משפיעה בלוס אנג'לס החל לנגן פעמים רבות מאוד את You oughta know, הסינגל הראשון מהאלבום. לפתע, שאר תחנות הרדיו והטלוויזיה החלו לשדר באינסנטיביות את השיר שיצר מהומה רבה הודות לתוכנו - שיר שנאה לחבר לשעבר (שהשמועות גורסות שמדובר בדייב קולייר, כוכב "צער גידול בנות"). מילים כמו "היא תרד לך בקולנוע?" ו-"אתה חושב עליי כשאתה מזיין אותה", נתפסו כפרובקטיביות וחדשניות מצד הזמרות הלבנות.
רבים ראו במוריסט גם כתשובה נשית מיינסטרימית לסצנת הגראנג' שנשלטה על ידי גברים (קורט קוביין, אדי ודר וכריס קורנל). בזכות עוד שני סינגלים שיצאו מיד, Hand in my pocket ו-All I really want, האלבום זינק ישר לראש מכירת האלבומים.
בהמשך יצא גם להיטה הגדול ביותר עד כה, Ironic, המנון MTV מובהק שהצלחתו הייתה היסטרית בעולם כולו (שיר השנה בגלגלצ ב-1996, מקום 6 במצעד העשור של MTV בניינטיז). שאר להיטים כמו You Learn ו-Head over feet, הכתירו את מוריסט סופית כזמרת החזקה ביותר באותן שנים, ו-Jagged little pill נותר שנתיים וחודשיים במצעד מכירות האלבומים של הבילבורד. שנה וחצי לאחר יציאתו, מכר Jagged little pill כבר 25 מיליון עותקים ברחבי העולם.
ב-2005 הוא כבר חצה את קו ה-30 מיליון, מה שהכתיר אותו לאלבום הבכורה הנמכר ביותר בהיסטוריה.
גראמי 1995

טקס גראמי של שנת 1995, שודר בפברואר 1996. מוריסט הדהימה את העולם כשהייתה מועמדת לשישה פרסים וגרפה ארבעה פסלונים בסוף הערב, שיא באותו הזמן לזמרת. מוריסט זכתה ב"שיר רוק השנה" ו-"זמרת רוק השנה" הודות ל-you oughta know, וב-"אלבום רוק השנה" ובפרס החשוב ביותר של הערב -"אלבום השנה" עבור Jagged little pill.
הצלחת האלבום בישראל

גם בישראל התקבלה מוריסט בהערצה היסטרית, ואלבומה מכר מעל 20,000 עותקים. You oughta know נכנס למקום ה-75 במצעד העשור של גלגלצ, בעוד ש-Ironic למקום ה-16. Ironic הוכתר גם לשיר השנה של 1996 בגלגלצ ומקום שני בגל"צ. You learn שהה שבוע אחד בראש המצעד של גל"צ ו-Head over feet שבועיים. במצעד האלבומים של כל הזמנים של ynet, הגיע האלבום למקום 26, גבוה יותר מכל זמרת אחרת.
Jagged little pill, acoustic

ב-2005, עשור לאחר יציאת האלבום המצליח, מוריסט הוציאה לאור אלבום עם גרסאות אקוסטיות לאלבום. האלבום נמכר בשבועותיו הראשונים ברשת חנויות הקפה סטארבקס.
20 שנים לצאת האלבום

במלאת 20 שנים לצאת האלבום הוציאה מוריסט את האלבום בגרסה מחודשת בשנת 2015.
רשימת השירים

מילות השירים נכתבו על ידי אלאניס מוריסט, המוזיקה לשירים הולחנה על ידי אלאניס מוריסט וגלן באלארד.
| מס' | שם | משך |
| --- | --- | --- |
| 1. | All I Really Want  | 4:44 |
| 2. | You Oughta Know  | 4:09 |
| 3. | Perfect  | 3:07 |
| 4. | Hand in My Pocket  | 3:41 |
| 5. | Right through You  | 2:55 |
| 6. | Forgiven  | 5:00 |
| 7. | You Learn  | 3:59 |
| 8. | Head over Feet  | 4:27 |
| 9. | Mary Jane  | 4:40 |
| 10. | Ironic  | 3:49 |
| 11. | Not the Doctor  | 3:47 |
| 12. | Wake Up  | 4:53 |
| 13. | You Oughta Know / Your House  | 8:13 |
| משך כולל: | משך כולל: | 57:23 |
אף על פי שעל גב האלבום מצוין כי הוא מכיל 12 שירים, למעשה מופיעים בו עד שני שירי בונוס: גרסה אלטרנטיבית נוספת ל-You Oughta Know, ושיר א-קפלה נסתר בשם Your House.
מחזמר

בשנת 2019 עלה בברודוויי מחזמר המבוסס על האלבום.
סוף טוב (מחזה)

| --- | --- |

כרזת ההצגה, 2011
 בימוי:  עדנה מזי"א
 כתיבה:  ענת גוב
 דמויות:  טליה רוט, ד״ר כץ, חיהל'ה, מיקי, אמונה
 מוזיקה:  שלומי שבן
 מדינה:  ישראל
 הצגת בכורה:  יוני 2011
 משך ההצגה:  100 דקות
 שפה:  עברית
סוף טוב הוא מחזה סאטירי מוזיקלי ישראלי מאת ענת גוב. את ההצגה ביימה עדנה מזי"א, ובתפקיד הראשי כיכבה ענת וקסמן. המחזה מספר אודות שחקנית מפורסמת שנכנסת למחלקה האונקולוגית, כאשר היא חולה בסרטן בשלבים מתקדמים.
ההפקה

המחזה הוא פרי עטה של המחזאית ענת גוב, שכתבה פנטזיה מוזיקלית על ההתמודדות שלה עם מחלת סרטן המעי הגס, וההחלטה השנויה במחלוקת- לא לקבל טיפול מונע.
את ההצגה ביימה המחזאית והסופרת עדנה מזי״א. השחקנים בהצגה הם ענת וקסמן, יפתח קליין, שרית וינו אלעד, זהרירה חריפאי, רוני שובל ורותי אסרסאי. את המוזיקה והשירים כתב שלומי שבן. על הכוריאוגרפיה אמון היה יחזקאל לזרוב. ההצגה עלתה בתיאטרון הקאמרי ביוני 2011.
ענת גוב נפטרה כשנה וחצי לאחר שהועלתה ההצגה, שהיוותה בעיניי רבים כמעיין צוואתה של גוב.
זהרירה חריפאי זכתה על תפקידה בהצגה, בפרס התיאטרון הישראלי, ונפטרה גם היא מסרטן בתחילת שנת 2013. לאחר מותה, החליפה את חריפאי השחקנית תחיה דנון.
בספטמבר 2011, ההצגה עלתה בהיכל התרבות של אריאל, למרות ששתי היוצרות נמנו על חותמות מכתב המחאה נגד ההיכל, אך מבחינה חוקית לא יכלו למנוע את עליית ההצגה (הן נמנעו מקבלת ההכנסות ובחרו לתרום אותן לאגודה למלחמה בסרטן).
בשנת 2023 יצא סרט המבוסס על המחזה בבימוים של טל גרניט, ושרון מימון ובכיכובן של אנדי מקדואל, וסאלי פיליפס, ומרים מרגוליס.
עלילה

טליה רוט, שחקנית תיאטרון מפורסמת לקראת סוף שנות ה-40 לחייה, מגיעה למחלקה האונקולוגית כדי להתחיל לקבל טיפול כימותרפי למחלת הסרטן, שנמצאה בגופה. טליה מובכת מעצם הגיעה למחלקה, וחרדה לפרטיותה. באותו החדר בו היא מקבלת את הטיפול יושבות שלוש מטופלות: חיהל'ה, מיקי ואמונה. שלושתן מתרגשות מבואה של השחקנית המפורסמת ומנסות ליצור עמה קשר, אך נענות בסירוב מצד טליה. רופא המחלקה ד״ר כץ, ולצידו אחות המחלקה עמליה, מסבירים לטליה את נחיצות הטיפול שעליה לקבל, כיוון שהיא נמצאת ב״stage 4", כלומר שלב מתקדם וסופני במחלה. טליה לא משתכנעת, ולאחר מסע של התלבטויות, מחליטה להפסיק את הטיפול ולהמשיך לחיות את חייה, עד אשר תגבור עליה המחלה.
שחקנים

ענת וקסמן - טליה רוט.
זהרירה חריפאי/תחיה דנון - חיה'לה.
שרית וינו-אלעד - מיקי.
רוני שובל - אמונה.
יפתח קליין/עודד לאופולד - ד"ר כץ.
רותי אסרסאי - עמליה.
ביקורות

ההצגה קיבלה תשבחות מצד מבקרי התיאטרון וקהל הצופים. היא הועלתה כ-400 פעמים בקאמרי.
"מחזה שנוגע בצורה חריפה ואמיצה במציאות...מנות הגונות של הומור...הבמאית עדנה מזי"א ביימה את ההצגה בקצב ובשטף על הבמה הגמישה שעיצבה אורנה סמורגונסקי. קטעי השואו מתוזמרים היטב עם המוזיקה והשירים מלאי החן של שלומי שבן. כל השחקנים עושים עבודה מצוינת... מעל הכל מי שמעניקה להצגה את הלב שלה היא ענת ווקסמן, המביאה לידי ביטוי את מלוא הקשת של הרגשות של הדמות אותה היא מגלמת ברגישות ובתבונה. נראה שגוב ושותפיה הצליחו להפוך הצגה על מחלקה של חולים סופניים לשלאגר אמיתי" (ידיעות אחרונות)
עיבודים

בשנת 2023 יצא לקולנוע הסרט "My Happy Ending" בכיכובה של אנדי מקדואל ובהשתתפותן של מרים מרגוליס, סאלי פיליפס, טמזין גרג וראקי תאקראר.את התסריט לסרט כתבה רונה תמיר וביימו שרון מימון וטל גרניט.
הערות שוליים

↑  ציפי שוחט, המחזאית ענת גוב תעלה מחזמר על הסרטן, באתר הארץ, 16 בינואר 2011
↑  סיון שדמון, עכבר העיר, "סוף טוב": לדבר על סרטן ולא להגיד עליו כלום, באתר הארץ, 28 ביוני 2011
↑  ציפי שוחט, מתה המחזאית ענת גוב, באתר הארץ, 9 בדצמבר 2012
↑  עכבר העיר, השחקנית זהרירה חריפאי מתה בגיל 83, באתר הארץ, 2 בינואר 2013
↑  יובל בן-עמי, קריאות בוז, באתר "העוקץ", 2 באוקטובר 2011
↑  שני גורקביץ'‏, למרות החרם: הצגה של ענת גוב ועדנה מזי"א תעלה באריאל, באתר וואלה, 20 בספטמבר 2011
↑  רון שוורץ, ‏כאן מתים בכיף, באתר גלובס, 10 ביולי 2011
↑  נעמה רק‏, הסרט הזה רחוק משלמות, אבל הוא גם מחווה מלאת אהבה לזכרה של ענת גוב, באתר וואלה, 6 ביוני 2023
↑  סמדר שילוני, "אנחנו כל כך מפוחדים מהמוות שאנחנו נמנעים מהשיחה על איך למות טוב", באתר ynet, 31 במאי 2023
צילום מתוך ההצגה. ענת וקסמן בתפקיד טליה רוט ישובה על כיסא ביה״ח ומסביבה צוות השחקנים
ג'ירפות (להקה)

| --- | --- |

מקימי הלהקה, יאיר קז וגלעד כהנא, מתארחים ברדיו הר הצופים, 2005
 מוקד פעילות:  תל אביב, ישראל
 תקופת הפעילות:  מ-1992
 סוגה:  רוק ישראלי
 חברת תקליטים:  אן אם סי (בעבר הד ארצי)
 האתר הרשמי של הלהקה
 חברים
 גלעד כהנא - שירה   יאיר קז - בס   חגי פרשטמן - תופים   איתי זנגי - גיטרה   לוי בן ברוך - קלידים 
 חברים לשעבר
 רותם דרור - קלידים/שירה  דידי ארז - תופים  איל "פרסון" שחר - קלידים תומר מוקד - מנדולינה/כינור אסי ששון - תופים ארז רוסו - גיטרה ניר שלמה - גיטרה
ג'ירפות היא להקת רוק ישראלית שהוקמה בשנת 1992 בתל אביב, על ידי גלעד כהנא ויאיר קז. בשנת 1999 יצא אלבום הבכורה של ההרכב, "משוחח עם כסא", ובסך הכול הוציאה הלהקה חמישה אלבומי אולפן.
דיסקוגרפיה

משוחח עם כסא (הד ארצי, 1999)
גג (אן אם סי, 2006)
אין כניסה לפילים (היי פידליטי, 2010)
צריך לסגור הכל (היי פידליטי, 2013)
מי שלא חולם, כועס (אן אם סי, 2017)
מזל שיש לי מוזיקה (2024)